Patavezér 2015 Vadásztársaság

3035 Gyöngyöspata, Szűcsi u. 35.

PATAVEZÉR 2015 VADÁSZTÁRSASÁG

HELYI SZABÁLYZATA

2022.04.09.

- 1 -

I. fejezet

Általános rendelkezések

1. §

A Helyi Szabályzat célja,

hogy a jogszabályok, a VT Alapszabálya által nem rendezett kérdésekre vonatkozóan az említettel összhangban, azok végrehajtása érdekében meghatározza a működésre vonatkozó belső szabályokat.

2. §

A Helyi Szabályzat hatálya

A Vt tagjaira, vendégeire és az alkalmazottaira, a VT által bérelt 10-701550-203 kódszámú vadászterületre terjed ki. A VT tagjai a jogszabályok, az Alapszabály előírásai mellett kötelesek betartani és betartatni a Helyi Szabályzatban foglaltakat.

3.§

A Vadászterület

A VT által, a Gyöngyöspatai Földtulajdonosok Vadászati Közösségétől bérelt vadászterület vegyes jellegű. A vadászterület nagysága 4287 ha.

A vadászterület határának leírása

Kiindulási pont a Gyöngyöspata – Szücsi - Nagyréde hármas határ (EOV:705803, 269865). Innen É irányba indulva a Gyöngyöspata 0224/2 hrsz.-ú úton, majd ÉK-i irányba, a 0242/3 hrsz. úton kb.1600 m hosszan. Ezt követően a 0165 hrsz.-ú árok mentén É-i irányba haladunk kb.280 métert, majd ugyanezen hrsz-on az árkot követve K-i irányba fordulva haladunk tovább kb. 570 métert. Innen tovább haladunk a 159/104-es hrsz.-on elhelyezkedő erdőig, amit K-i irányba (kb.716 méter hosszan) megkerülve visszatérünk a 0170-es hrsz.-ú útra. Innen a Csákbereki szőlő ültetvények között haladunk É-i irányba kb. 650métert hosszan. Ezt követően K-i irányba fordulunk, rátérünk a 0158-as hrsz.-ú útra, amely a Nagyréde 055-ös hrsz.-ú útban folytatódik (kb.900méter). Ezt követően áttérünk a Patai patakon és a K-i oldalán É-i irányba haladunk, a folyás irányát követve kb. 190 métert, zz ott található 0144/28-as hrsz.-ú egybeművelt nagy szántó határáig. A szántó és a gyep határvonalán ÉK-irányba haladunk tovább kb. 215 métert, azt követően a gyep határvonalán DK-i irányba haladunk kb. 166 métert, majd a 0150/15-ös hrsz.-ú szántó határán ÉK-i irányba haladunk, kb. 300 métert. A Gyöngyöstarján 0144 hrsz.-ú út mentén ÉNy-i irányba haladunk az út végéig, a Tarjáni tó víz partjáig, kb. 736 métert. Ezt követően a Gát vonalát követve K-i irányba haladunk a halastó végéig kb. 560 métert. A tó vonalát követve É-i, majd ÉK-i irányba fordulunk kb. 260 méter múlva elérjük a 0154-es hrsz.-ú árkot (Pulykás völgyi árok). Ezen É-i irányba haladunk kb. 750 métert, egészen a Gyöngyöspatát, Gyöngyössel összekötő 2406-os hrsz.-ú útig. Az út vonalát követve tovább haladunk Ny-i irányba kb. 130 métert, majd É-i

- 2 -

irányba fordulunk a 0191-es hrsz.-ú árkon, 290 métert. Ezt követően ÉNy-i irányba fordulunk a parcella út mentén a bekerített diófás végéig, kb.280 métert. Itt elfordulunk NY-i irányba kb.240 métert haladunk a kerítés vonalát követve, majd a 093/1es hrsz. erdő. vonalát követjük. Északi irányba, kb. 470 méter. Ugyanezen hrsz. határát követve Ny-i irányba fordulunk, kb.450 métert a fenyves mellett. Utána a 089/1-es hrsz.-ú úton É-i irányba haladunk, kb.860 métert. Ezt követően a 0259/23-as hrsz.-ú út mentén ÉNy-i irányba haladunk, kb. 750 métert, egészen a Geregi műútig. ÉNy-i irányba haladunk tovább a 037/107 hrsz.-ú út mentén kb. 350 métert. Ezt követően a 0396-os hrsz.-ú erdő K-i szélénél ÉNy-i irányba haladunk kb. 480 métert. Tovább haladunk a 0395-ös hrsz.-ú Dózer úton 2130 métert, majd innen enyhén K-i irányba fordulva a köztes úton a fiatalos erdőrészlet felső határáig haladunk, egészen ki a hármas határrétig, kb. 1400 méter. A nyiladékon Ny-i irányba haladunk kb.1350 métert a Nagycsipkés irányába, innen a 0389/3;-4;-5;hrsz. felfestett taghatárnál É-ra tartunk kb. 650 métert. Itt Ny-i irányba haladunk a Danka patakig kb. 340 métert. A patakfolyás mentén D-i irányba haladunk kb. 50 métert, innen ki ÉNy-i irányba haldunk az árok vonalában felfelé kb. 470 métert. Itt a Vadföld Ny-i oldalán haladunk lefele D-i irányba kb. 300 métert, majd azt követően DNy-i irányba fordulunk kb. 430 métert a Nagyparlagi Vadászházig. Ezt követően a 0362/1;-es és a 0353 hrsz.-ú erdő keleti oldalán D-i irányba haladunk kb.860 métert. Majd ezt követően DNy-i majd déli irányba haladunk a 0352/2 hrsz. erdőszélen, le az Erdészet által felállított sorompóig, majd a 0344/6-os hrsz.-ú Holczer vadföl ÉK-i sarkáig. Innen a „Jánosvára Erdőbirtokosság” határán, be a Rédei nagypatak folyásáig, kb. 1660 méter. A Patakmedren át a 0332/17 hrsz.-ú terült K-i határáig, ahol az erdőhatár mentén É-i irányba fordulunk, és egészen a Heves-Nógrád megye határáig haladunk, kb. 1000 méter hosszan. Innen Ny-i irányt veszünk a bekerített barackos ültetvény határáig kb. 130 métert majd ÉNy-i irányba felfelé haladunk a Dózer úton. A 0209/49-es Szurdokpüspöki hrsz. gyep terület birtokhatárán körbe haladunk, majd a Szurdokpüspöki 0209/48-as hrsz.-ú gyep határán is és innen a Tájegységi határon egészen le a 0291/1-es hrsz.-ú terület határáig, majd DNy-i irányba le a Szurdokpüspökibe vezető 2406-os közútig. Innen D-i irányba a Heves-Nógrád megye határán található árkon kb. 1250 méteren haladunk tovább a hármas határig. DK-i irányba fordulunk a 077-es hrsz.-ú úton kb. 1500 métert .majd ezt követően a Gyöngyöspata- Szücsi közigazgatási határon haladunk tovább, a 0284/14-es hrsz. legelő határáig. Innen tovább haladunk DK irányba a 088/16-os hrsz.-ú útig. A gerincen haladunk végig kb. 3000 métert, egészen a Kecskekőre vezető műútig. A 094/3-as hrsz.-ú úton haladunk kb. 530 métert a Gyöngyöspatát Szücsivel összekötő útig. Ezen az úton Gyöngyöspata irányába haladunk egészen a 06 hrsz.-ú Hatvani útig kb. 650 métert Ezt követően ezen az úton, végighaladva kb.3800 méter hosszan eljutunk a kiindulási pontig.

II. fejezet

Az egyesületi életre vonatkozó szabályok

4. §

Tagok jogai és kötelezettségei

1.,

A Vt tagjait az Alapszabályban rögzített jogok illetik meg.

- 3 -

2.,

Joga van az Elnökség által szervezett és az Egri Járási Hivatal Agrárügyi és Környezetvédelmi Főosztály Földművelésügyi Osztály által jóváhagyott, valamint az egyéb jogszabályban rögzített vadfajok kulturált és etikus vadászatára, a saját vagy közvetlen hozzátartozója tulajdonában álló területeken, illetve azon osztatlan közös területrészeken, amelyben a saját és a közvetlen hozzátartozó tulajdoni hányada eléri az 50%-ot, illetve a vadászterület azon részén ahová más jogosult, részére a vadászatot engedélyezte. Kivételt képez az Elnökség által szervezett társas apróvad vadászat, amikor a vadászat a hatóság által jóváhagyott, ütemtervben rögzített helyeken történik. Szintén kivételt képez az őz tarvad vadászat, amikor a vadászat a vadászmesterrel és a tulajdonossal előre egyeztetett helyszíneken is történhet (alapvetően alsó határrész). A VT tag vagy közvetlen hozzátartozója tulajdonában álló területeken kívül eső, illetve azon osztatlan közös területrészeken, amelyekben a VT tag és közvetlen hozzátartozója tulajdoni hányada nem éri el az 50 %-ot, a vadászati jogot a VT együttesen gyakorolja. Az azokon történő vadászatot a VT szakmai irányítója koordinálja.

3.,

A tagnak joga van a tagságáról lemondani ( a területre vonatkozó haszonbérleti szerződés feltételeinek megfelelő ) más személy javára, de a jelölt személy csak akkor nyerhet felvételt, ha megfelel az Alapszabály III/3. bekezdésben foglaltaknak, valamint, ha azt az Elnökség javaslatára a Közgyűlés 50 %-a + 1 fő szavazattöbbséggel jóváhagyja. A cserével tagsághoz jutott személy vadgazdálkodási hozzájárulást köteles fizetni, kivéve ha a csere közvetlen hozzátartozó, vagy leszármazott javára történik, továbbá, ha a 4. pont előírásai is teljesülnek. Az elnökség a tagfelvételi, valamint a tagcsere kérelmet mindenképpen köteles a Közgyűlés elé terjeszteni.

4.,

Tagfelvétel csakis az Elnökség előterjesztése alapján történik, amit a Közgyűlés hagy jóvá.

Tagfelvételt csak a tagság 2/3-ad részének jelenléte esetén lehet tárgyalni.

Tagfelvétel a Közgyűlés döntése alapján nyílt, vagy titkos szavazással történhet.

A felvételhez a jelenlévők 50 %-a + 1 fő igen szavazata szükséges. Vadászó tagfelvételre olyan személy jelölhető, aki a vadászterületen legalább 30 ha saját tulajdonú, illetve közvetlen hozzátartozó vadászatra alkalmas földterületével rendelkezik. Közvetlen hozzátartozó vadászatra alkalmas földterületével rendelkező tagnak és jelöltnek rendelkeznie kell a hozzátartozó meghatalmazásával!

Amennyiben a VT tag tulajdon viszonyaiban, illetve a meghatalmazással kapcsolatban változás áll be, arról az illető haladéktalanul tájékoztatást kell adjon a VT elnöksége felé!

Az új tag egyszeri vadfejlesztési hozzájárulás megfizetésére kötelezhető, melynek összegét a Közgyűlés 1.500.000.- Ft-ban határozta meg és hagyta jóvá az Elnökség előterjesztése alapján.

5.,

A VT tagjainak kötelezettsége az Alapszabályban meghatározottakon túl:

- Részt venni a VT által szervezett és az elnök, vagy vadászmester által kijelölt vadkárosított területeken szükség esetén vadkár elhárító vadászatokon.

- Az általa okozott vadászati károkat köteles megtéríteni.

- 4 -

- A tulajdonában lévő vadászati létesítmény biztonságos állapotának fenntartása, figyelmeztető táblával történő megjelölése. A figyelmeztető tábla szövege: Figyelem! A létesítményre a tulajdonos engedélyével lehet fölmenni!

- Az Elnökség által esetenként, szükség szerint szervezett közösségi munka teljesítése.

- Az tagdíj Közgyűlés által meghatározott mértéke 50 000.- Ft/év. A Közgyűlés ennek mértékét az Elnökség előterjesztése alapján évente felülvizsgálja! A tagdíj fizetés határideje minden tárgyév február utolsó napja.

- Minden elejtett vadat köteles a rendeletben előírtak szerint kezelni, egyedi azonosítóval ellátni és a hűtőkamrába beszállítani.

5. §

Vendéghívás

1.,

A vadász a beíró könyvön kívül a vendégfogadó jegyzékbe is köteles rögzíteni a vendéghívást, továbbá a vendégvadász aláírásával igazoltatni, hogy a területen érvényes balesetvédelmi előírásokra ki lett oktatva.

Apróvadra a vendégvadásztatást az ütemterv elfogadásakor szabályozzuk.

Csak olyan személy hívható vendégvadásznak, aki a jogszabályi előírásoknak megfelel.

- 5 -

2.,

Nagyvad vadászatra alkalmanként csak egy fő vendégvadász hívható.

3.,

Szalonkázásra és vizi és apróvadra a vadászati szezonban alkalmanként 1 fő vendégvadász hívható, aki után vadfejlesztési hozzájárulást nem kell fizetni.

4.,

A VT elnöke és a Földtulajdonos Közösség elnöke tehet vendéghívást olyan vadászoknak, akik a közösség vadgazdálkodását, tevékenységét elősegítik.

Rendkívüli esetekben engedélyezhetik a lőtt nagyvad térítésmentes átadását is.

5.,

A vendéghívó vadász felel vendége viselkedéséért az írott és az íratlan szabályok betartásáért.

A nagyvad vadászatra történő vendéghívás is csak saját tulajdonú vadászati létesítményre, vagy földterületre történhet, illetve olyan vadásztárs vadászati létesítményére, földterületére, aki erre engedélyt adott és azon területrészekre, ahol a vadászati jogot a VT együttesen gyakorolja.

III. fejezet

Vadgazdálkodás, vadászat

6. §

A VT területén a zavartalan és biztonságos vadászatot 23 biztonsági zóna szolgálja, a vadászháznál kifüggesztett térkép szerint. A zóna határok birtokhatárok mentén vannak kijelölve. Kivétel a 9. zóna 0388/3 és 0388/4 hrsz-ú földterületei.

7.§

Beiratkozás és a területen való tartózkodás szabályai

1.,

A VT területére, a VT vadászházánál, a Gyöngyöspata, Szücsi út 35 sz. alatt elhelyezett beíró könyvbe történő, a vadászat helyét pontosan beazonosítható beiratkozást követen lehet kimenni vadászni.

2.,

A beiratkozás egy zónára cserkelésre vagy zónarészre cserkelésre (zónarész pontos, érthető lehatárolásával) vagy lesre les vadászatra történhet a korábban leírtak szerint.

Zónára vagy zónarészre a hivatásos vadász és a bérvadászt kísérő saját vadász is jogosult beiratkozni, de csak bérvadászat alkalmával (a tulajdonossal történt egyeztetés után), illetve azon vadász, aki az adott zónában legalább 10 ha területrészt birtokol.

Ugyanazon időre csak egy helyre, lesre, vagy 1 zónába-zónarészbe cserkelésre lehet beíratkozni. Más területre beiratkozni erre az időre nem lehet!

Beíratkozásnál maradéktalanul követni kell azt az elvet, hogy vitathatatlanul megállapítható legyen, hogy a vadász hol folytat vadászatot!

- 6 -

3.,

A be és a kiiratkozás az LV. Tv. Végrehajtási rendelete szerint történik, a beíró könyv egy

sorszám alatti tételének értelemszerű kitöltésével.

4.,

Más vadásztárs lesére, földterületére (rész vadászterületére) idegen, vagy saját vadásztárs csak a létesítmény tulajdonosának tudtával mehet vadászni.

5.,

Lest és szórót stb. (vadászati létesítményt) az érintett földtulajdonos és a vadászmester írásos engedélyével lehet létesíteni. Saját földterületen értelemszerűen a vadászmester, a vadászmester pedig az elnök engedélyével. Sérelem esetén az Elnökségnél lehet panaszt tenni.

6.,

Saját lest, vadászterületet csak önkormányzati utakon, illetve megközelítés alkalmával érintett földterületek földtulajdonos/ainak/ írásos engedélyével lehet megközelíteni. Ezen engedélyeket a vadászmester tárolja. Önkormányzati út vonatkozásában arra lő iránnyal semmilyen vadászati létesítmény nem létesíthető.

7.,

Szórón etetni, osztatlan közös tulajdonban lévő területen, más vadásztárs lesének, szórójának útvonalát érintően csak 9 – 13 óra között engedélyezett.

8,

A szórók tulajdonosai évente legalább két alkalommal (magérés előtt) kötelesek a gyomnövényzetet lekaszálni, vagy gyomirtózni.

9.,

A vadászattal kapcsolatban itt nem szabályozott kérdésekben mindig a hatályos jogszabályok előírásai szerint kell eljárni.

8.§

Vadászati módok, lehetőségek

1.,

A VT területén nagyvadra egyéni vadászaton lehet vadászni a Helyi Szabályzat előírásai szerint.

2.,

Apróvadra társas és egyéni vadászaton lehet vadászni. Egyéni apróvad vadászatnál is kötelező betartani a területi előírásokat (saját területen történő vadászat).

A társás vadászatok idejét évente a vadászmester által előterjesztett és a Közgyűlés által jóváhagyott vadászati ütemtervben kell rögzíteni.

Társas vadászatra alkalmanként egy fő vendég hívható!

Társas vadászatok vezetését, irányítását a vadászati törvény végrehajtási rendelete szerint kell végezni.

- 7 -

9. §

1.,

Egyéni vadászatokra csak a jogszabályokban, valamint a jelen Helyi Szabályzatban rögzítettek szerint lehet kimenni.

2.,

Minden évben az Elnökség az éves gazdasági és pénzügyi terv alapján (az Egri Járási Hivatal Agrárügyi és Környezetvédelmi Főosztály Földművelésügyi Osztály által jóváhagyott kilövési terv alapján) javaslatot tesz a Közgyűlésnek a trófeás vadászati lehetőségek megosztására (saját és bérvadászat).

3.,

Ha egy-egy vadfajból a kilövés teljesítve van, a vadászmester a beíró helyen letiltó értesítést helyez el.

4.,

A VT elnöke veszélyeztetettség esetén, vadkár elhárító vadászatot rendelhet el, a beíró helyen elhelyezett értesítőn. Vadkárelhárító vadászatokon a VT elnöke jogosult korlátozni más területek egyéni vadászatát.

5.,

Egyéni vadászatok során, ha a vadász lövést adott le, meg kell győződnie annak eredményéről. A vadász köteles utánkeresni. A sebzett vadat addig kell keresni, amíg megtalálására esély van. Nagyvadra leadott lövésnél akkor is utánkeresést kell folytatni, ha a helyszínen sebzésre utaló jelek nem találhatók. Ha a sebzett vad a vadász vadászterületét elhagyta, akkor a vadász köteles értesíteni a hivatásos vadászt, vagy a vadászmestert. Minden vadász egyénileg csak a saját vadászterületén jogosult utánkeresni.

Eredménytelen utánkeresés esetén a vadász köteles napszaktól függetlenül értesíteni a vadászmestert, vagy a hivatásos vadászt. A további utánkeresésről ezután ők döntenek.

A beíró könyvbe rögzíteni kell minden leadott lövést és azt, hogy a lövés mikor, mire lett leadva.

Egyéni azonosító jelre kötelezett és elejtett vad esetén a beíró könyvbe a lövés leadásának időpontját be kell vezetni. Az elejtett vad hűtőbe helyezésének meg kell történnie három órán belül a lövés leadását követően.

6.,

A vadász köteles a vadnak a végtiszteletet megadni (pl. kegyelemlövés), kizsigerelni, vadazonosítóval (krotáliával) ellátni és beszállítani a hűtőkamrába.

7.,

A vadászati tevékenységet folytató vadásztárs(ak) fölött ellenőrzést gyakorolhatnak: vadászati hatóság, rendőrség, a hivatásos vadász valamint az Elnökség, Felügyelő Bizottság, Fegyelmi Bizottság valamely két tagja.

Az ellenőrzést végzők az ellenőrzés során nem vadászhatnak.

- 8 -

10.§

Trófeás vad vadászata

1.,

Trófeás vadakból évadonként és személyenként 1 db lőhető, amibe az őzbak és a vaddisznó kan nem számít bele, kivéve ha ezt a rendelkezést a vadászmester javaslatára az elnök módosítja, feloldja.

2.,

Trófeás vadat (kivétel a vaddisznó) vendéggel csak a VT elnökének engedélyével lehet kilövetni.

3.,

A trófeát a hivatásos vadász felkérésre kifőzheti az elejtő költségére, de ez nem munkaköri kötelezettsége, kivéve a bérvadásztatásból származó trófeák kifőzése.

4.,

Trófeás vad kilövésének kizáró tényezői:

* aki az előző évben fegyelmiben részesült
* A vadászati hatóság által esetlegesen szankcionált trófea esetén, körülményektől függően a VT elnöke az Elnökség döntése alapján az elejtőt max. két évre eltilthatja a trófeás vad vadászatától.

11. §

Vadászrész

1.,

Az elejtett nagyvad belsősége (állatorvosi, húsvizsgálói minősítést követően) térítésmentesen megilleti az elejtő vadászt.

2.,

Apróvadból minden évadban a kilövési terv ismeretében határozza meg az Elnökség az egyes VT tagok által elejthető vadak darabszámát.

3.,

A VT tagja jogosult az általa elejtett és húsvizsgált nagyvadat a mindenkori III. osztályú ár 70 %-áért megvásárolni, a nem általa elejtett nagyvadat pedig I. osztályú átvételi áron megváltani. A VT tagja az általa elejtett 30 kg alatti vaddisznót köteles megváltani, ennek ellenértéke a mindenkori harmadosztályú ár 50 %-a.

A VT tagja az általa elejtett, előreláthatólag elkobzásra kerülő, de gondos kezeléssel még felhasználható vadat szintén köteles a mindenkori III. osztályú ár 70 %-áért megváltani!

A VT tagja kompetenciaként jogosult elvinni egy nagyvadat 50 kg súlyhatárig, egy nagyvad leadása, vagy első osztályban megváltott vad után. Továbbá ezt követően jogosult minden ötödik leadott, vagy első osztályban megváltott nagyvad után egy db vad elvitelére max. 50 kg súlyhatári. Őz kompetenciaként nem vihető el.

- 9 -

Vendégvadász az általa elejtett és húsvizsgált nagyvadat szintén jogosult megváltani a mindenkori I. osztályú átvételi áron.

4.,

Apróvad társasvadászatán a húsvizsgált apróvadakból (terítékből) a résztvevők egyenlő arányban részesülnek. Amennyiben a teríték kevesebb, mint a vadászaton résztvevők, úgy az elejtőé az elsőbbség.

Az egyéni és a társas apróvad vadászat vadászrésze összeadódik. Erről nyilvántartást a hivatásos vadász vezet.

5.,

Az elejtett, megváltott vadat a vadász csak a hivatásos vadász által kiállított szállítólevéllel viheti el a hűtőből.

6.,

Egy-egy összejövetelre a VT elnöke engedélyezheti apró és nagyvad felhasználását.

7.,

Nyúlból a vendég vadászrészt csak a meghívó vadász kompetenciájának terhére kaphat.

IV. fejezet

12.§

Vegyes rendelkezések

1.,

A hivatásos vadász vadászati jogát esetenként a VT elnöke engedélyezheti.

2.,

Minden elejtett nagyvadat a fej levágása, illetve a vaddisznó kan agyarainak kivágása nélkül kell beszállítani a hűtőkamrába. Fejet, kan agyarait a vadászmester vizsgálata után a hivatásos vadász vágja le/ki.

Ki nem hűlt vadat a hűtőbe tenni TILOS! A gyorsabb lehűlés és a befülledés elkerülése érdekében a lapocka belső oldalán bevágást kell eszközölni.

3.,

A hűtőnaplóba minden beszállított vadat be kell jegyezni a közösen vezetett teríték nyilvántartás kitöltésével.

4.,

A terítékből, a VT elnökének döntése alapján kívülálló személy/ek, intézmény/ek is kaphatnak.

5.,

Trófea bírálati díjat, szakszerűtlen elejtésből eredő esetleges vadvédelmi bírságot, szankciót a VT nem vállal át, ezért az elejtő tag felel anyagilag és erkölcsileg.

- 10 -

6.,

A vadászház tisztántartása, házirend betartása minden VT tag kötelessége.

7.,

Aki a vadászházba beszállított vad feldolgozása során keletkező állati eredetű hulladék haladék nélküli elszállításáról nem gondoskodik:

* a hivatásos vadász esetén: felmondás fegyelmivel
* VT tag esetén: kizárás a társaságból szankciót von maga után.

Ugyanezen szankciókat kell alkalmazni a vadászterületen elkövetett és bizonyított környezetkárosítás, környezetszennyezés esetén.

8.,

A vadászati hatóság az éves vadgazdálkodási tervben meghatározott darabszámú, az elejtett vad megjelölésére alkalmas, sorszámmal ellátott vad azonosítót (a továbbiakban: krotáliát) bocsát vadásztársaságunk részére. A krotáliáért rendeletben megállapított összegű díjat kell fizetni.

A vadászati hatóság által rendelkezésre bocsátott krotáliák átvételét, annak vadászok részére történő kiadását, valamint a vadászati szezon végén történő elszámoltatását a vadásszal és a vadászati hatósággal a vadászmester végzi, illetve ellenőrzés során a vadászati hatóság felhívására, köteles tételesen elszámolni. A vadász részére kiadott és szezon végén a tőle visszavett krotáliák kezeléséről szigorú nyilvántartást kell vezetnie.

A vadász a vadásztársaság vadászmestere által rendelkezésére bocsátott azonosító jellel köteles az elejtett nagyvadat, a vad elejtését követően haladéktalanul megjelölni. Az azonosító jelet a nagyvad hátsó lábán a csánk fölött – a horgasinat (Achilles-ín) befoglalóan kell elhelyezni. A vad elszállítását csak azonosító jellel történt megjelölését követően szabad megkezdeni.

Társas vadászat esetén a vadászat vezetője, egyéni vadászat esetén a vadász, bérvadászat esetében a kísérővadász, legkésőbb a vadászat megkezdése előtt köteles a jogosult által rendelkezésére bocsátott krotáliákat átvenni, a vadászat során magánál tartani, és használni.

9.,

A Helyi Szabályzat betartása betartatása minden tagnak kötelessége, be nem tartása fegyelmi vétségnek minősül.

10.

A nem vadászott területrészeket irányított (pl.: vadkár) vadászat céljából a társaság bármely tagja vadászhatja.

Az itt nem szabályozott kérdésekben a vadászati tv. és végrehajtási rendelete, az Alapszabály, a Fegyelmi Szabályzat, a Ptk ide vonatkozó szabályai és az egyéb vonatkozó hatályos jogszabályok rendelkezései az irányadók.

Ezen Helyi Szabályzatot a Patavezér 2015 Vadásztársaság 2022. április 9.-én megtartott Közgyűlése jóváhagyta. Felülvizsgálatra és ismételt elfogadásra került a 2023 február 25.-én megtartott Közgyűlésen.

Gyöngyöspata, 2022 február 25.

 ----------------------------------------------

Hitelesítők:

------------------------------------------ ----------------------------------------------